र अंतर्मिलन लाभ करना हमारी निकट तथा संभावित पूर्णता है ।
जिस समन्वयात्मक या सर्वागीण योगपर हम विचार कर रहे हैं उसका लक्ष्य है  -  अपनी मानव प्रकृतिके अंग-प्रत्यंग द्वारा भगवान्की सत्ता, चेतना और आनंदसे मिलन, भले ही यह मिलन हम एक-एक अंग द्वारा पृथक्पृथक् प्राप्त करें या सबके द्वारा एक साथ, परंतु अंततोगत्वा हमें सबको समन्वित और एकीभूत करना होगा जिससे संपूर्ण प्रकृति सत्ताकी दिव्य प्रकृतिमें रूपांतरित हो जाय । सर्वांगीण द्रष्टा इससे कम किसी चीजसे संतुष्ट नहीं हो सकता, क्योंकि जो वह देखता है वह अवश्य वही चीज है जिसे वह आत्मिक रूपमें अधिगत करने और यथासंभव वही बन जानेका प्रयत्न करता है । अपने अंदरके ज्ञातासे ही नहीं, अपनी संकल्प-शक्तिसे ही नहीं, अपने हृदयसे ही नहीं, बल्कि इन सभीके द्वारा समान रूपमें और साथ ही अपने अंदरकी संपूर्ण मानसिक तथा प्राणिक सत्तासे वह देवाधिदेवकी अभीप्सा करता है और इनकी प्रकृतिको इसके दिव्य प्रतिरूपों में परिवर्तित करनेका उद्योग करता है । ईश्वर अपनी सत्ताके अनेक भावोंमें हमसे मिलते हैं और उन सबमें वे हमें तब भी अपनी ओर आकृष्ट करते हैं जब वे हमसे आँख बचाकर भागते प्रतीत होते हैं, - दिव्य संभावनाको देखना और इसकी विघ्न-बाधाओंके क्षेत्रपर विजय पाना ही मानव जीवनका संपूर्ण मर्म तथा माहात्म्य है,  -  अतएव इनमें से प्रत्येक भावकी पराकाष्ठामें या इन सबके मिलनमें, यदि हम इनके एकत्वकी कुंजी ढूंढ़ सकें तो, हम उन्हें खोजने, पाने और अधिकृत करनेकी अभीप्सा करेंगे क्योंकि वे निर्वैयक्तिकतामें लौट जाते हैं, हम उनकी निर्वैयक्तिक सत्ता और आनंदका अनुसरण करते हैं, पर, क्योंकि वे हमारी वैयक्तिकतामें तथा मानवके साथ भगवान्के वैयक्तिक संबंधों द्वारा भी हमसे मिलते हैं उससे भी हम अपनेको